Poetin ál meer gewild onder Russe – peilingRusland se president Wladimir Poetin (18 Maart 2018) Foto: AP Photo/Alexander Zemlianichenko ’n Meningspeiling toon dat pres. Wladimir Poetin se gewildheid onder Russe toegeneem het sedert hy Russiese troepe na Oekraïne gestuur het om dié land in te val. Meer as 80% van Russe wat aan ’n onlangse meningspeiling deur die onafhanklike Levada-sentrum deelgeneem het, het aangedui dat hulle hul president se optrede ondersteun. Die eerste peiling wat deur Levada ná die inval van Oekraïne op 24 Februarie gedoen is, toon dat 83% van Russe Poetin se optrede goedkeur – dít vergeleke met 71% vroeg in Februarie. 15% van die respondente het egter aangedui dat hulle nié die konflik in Oekraïne goedkeur nie – ’n afname van 27% sedert die vorige peiling – terwyl 2% van die respondente hulle nie daaroor wou uitlaat nie. Die peiling het ook getoon dat die Russiese regering en sy eerste minister, Mikhail Mishustin, hul goedkeuringsgraderings verbeter het. Pro-Kremlin-meningspeilers wat reeds hul bevindings bekend gemaak het, sê óók Poetin se goedkeuringsgradering staan op meer as 80%. Poetin het met sy land se binneval van Oekraïne verlede maand gesê dié militêre operasie het ten doel om separatiste in die ooste van die land te verdedig, en sy pro-Westerse buurman te “demilitariseer en denazifiseer”. Volgens Poetin het Oekraïne ŉ “volksmoord” in die land se ooste georkestreer. Hy het ook uitgevaar teen Navo se aggressiewe beleid teenoor Rusland. Hierdie boodskap word daagliks deur staatstelevisiekanale aan Russe oorgedra, terwyl die meeste onafhanklike mediabronne en diegene wat krities teenoor Poetin is óf gedwing is om te sluit óf gestuit word. Poetin het vroeg verlede maand ŉ wetsontwerp onderteken wat tronkstraf instel vir die plasing van “fopnuus” oor die Russiese weermag.